b"\n_START_ARTICLE_\nGlyptotek\n_START_PARAGRAPH_\nGlyptotek (gr\xc3\xa6sk glyptos 'indgraveret, udsk\xc3\xa5ret' og theke 'opbevaringsrum, lager') samling eller museum af billedhuggerv\xc3\xa6rker. Det f\xc3\xb8rste glyptotek, Glyptothek, grundedes 1816 af Ludwig 1. af Bayern i M\xc3\xbcnchen og indeholder de af ham samlede skulpturv\xc3\xa6rker, af hvilke han allerede havde erhvervet de fleste som kronprins. De er opstillede i en egen, af Leo von Klenze opf\xc3\xb8rt, firkantet bygning i jonisk stil, 67 m lang, som indeholder 14 sale. Foruden et par assyriske relieffer og en lille, men god samling af \xc3\xa6gyptiske gravtavler og statuer (hvoraf en del fra Hadrians tid, sikkert udf\xc3\xb8rt af gr\xc3\xa6ske kunstnere, men ogs\xc3\xa5 \xc3\xa6ldre, virkelig \xc3\xa6gyptiske ting, som statuen af Bakenkhonsu, en samtidig af Moses, osv.) findes i glyptotek en udm\xc3\xa6rket samling af gr\xc3\xa6ske skulpturer fra billedhuggerkunstens begyndelse i Gr\xc3\xa6kenland til den sene romerske tid. S\xc3\xa6rlig m\xc3\xa5 fremh\xc3\xa6ves: Apollon fra Tenea, \xc3\x86gineterne (de 1811 p\xc3\xa5 \xc3\x86gina fundne gavlgrupper, der stammer fra tiden f\xc3\xb8r perserkrigene og er restaurerede af Bertel Thorvaldsen), en kitharspillende Apollon, den Barberiniske Faun (en sovende Satyr), Eirene med den lille Plutos (f\xc3\xb8r kaldet Ino Leukothea), den Rondaniniske Medusamaske, Ilioneus\xe2\x80\x99 torso, flere satyrer, fortrinligt hoved af en muse osv. Endvidere en stor samling af gr\xc3\xa6ske og romerske portr\xc3\xa6tbuster og statuer; nogle antikke bronzestatuer og lignende. I den sidste sal er et lille udvalg af moderne skulptur udstillet, deriblandt Adonis af Thorvaldsen. Ludwig 1. af Bayern af samme, Antonio Canovas Paris osv."